
DIN 
CĂLĂTORIA FĂCUTĂ IN 1860—61 IN JUDETELE ARGEȘ ȘI VALCEA 


Cu însărcinarea Ministerului Cultelor şi Instrucțiunii Publice 


FRAGMENT 
Marţi, 28 Iunie 1860, Gurtea-de- Argeş. 


“Mâine va fi a doua săptămână decând am părăsit cu totul acest 
jurnal şi acum mă socotesc cum să fac să-mi aduc aminte a- 
mănuntele acestor 15 zile petrecute în deosebite locuri şi sub 
felurite impresii. Țiu bine minte că Marţi 28 lunie 1860 am 
petrecut dimineaţa la Curtea de Argeş. Trenk sa apucat să 
facă o mică aquarelă de cetatea lui Ţepeş pentru Doamnele 
dela Goleşti; iar eu abiă m'am învârtit prin odaie, am cam 
scris, am cam citit, am aşezat bagajele şi pe la 5 ceasuri 
după prânzul cel vestit dela Curtea de Argeş în care puii cu 
stafide joacă rolul principal, am plecat la Piteşti ; în 2 ceasuri 
şi 17, mânând foarte bine pe un drum frumos svântat, am 
sosit în poştia dela Piteşti unde lipcanul meu Costache s'a 
„certat cu Căpităneasa pentru că, după obicei, caii întârziau a 
veni dela ceair. Trecând prin oraş, m'am oprit la Adminis- 
traţie unde secretarul d-l Furduescu mi-a dat o scrisoare dela 
Preotul Niculae din Bascov, în care eră foarte bine transcrisă 
pisania cea veche dela acel schit. Apoi am plecat la Goleşti, 
unde am găsit pe toți bine. Pe aleul ce duce din drumul 
poştei la Goleşti am întâlnit pe Luţica şi pe Catinca Raco- 

viţă cu care am venit în trăsură până acasă. Seara după o- 
bicinuitul ceai şi ceva citire de poezii româneşti, ne-am cul- 
cat. A doua zi, 29 lunie, eră ziua de Sf. Petru; dimineaţa a 
început să bureze dar mai apoi s'a îndreptat vremea şi s'a 
format horă dinaintea porţei. 

Toate damele erau în costum țărănesc până şi engleza Miss 
Marianna, pe care nu o prindeă de loc. D-lor toate jucau pe 
moarte iar pe mine m'a cam luat cu frig şi m'a apucat un fel 
-de piroteală, care m'a făcut să adorm lângă ulucile porţei. M'am 
dus în odae şi întradevăr am adormit. Târziu la 7 ne-arr pus 
la masă şi seara iar târziu ne-am culcat, deşi simţeam că 
muw'mi este prea bine. 

Trebue să întrerup aci jurnalul zilei de 29 lunie ca să re- 
“viu asupra ajunului, căci am uitat a spune că, sosind la Go- 
leşti, am găsit acolo pe Mitică Racoviţă, gata a plecă la Pi- 
_teşti de unde se duceă la Rucăr, şi încă pe doamna Catinca 

Tărtăşeasca, o persoană blondă care trebue să fi fost fru- 


-moasă dar a slăbit prea mult; seara deşi nu eră prea dis- : 


pusă, însă de pe pridvor mi-a cântat cântecul „Olteţul“ pe 
-care'l cântă cu un talent particular, imitând cu glasul cava- 
lul în tonurile cele mai deosebite. E intradevăr cât se poate 
de plăcut să auzi acest glas adânc ce pare a veni din depăr- 
tare şi la urmă de odată, fără tranziţie accentele cele mai 
ascuţite şi mai pătrunzătoare. E ca un vuet al valurilor, pe 
care-l întrerup nişte accente sfâşietoare. D-na Tărtăşescu s'a 
arătat a doua zi în costum naţional la dejun, dar a fost pă- 
timind de aşă tare durere de cap în cât na mai eşit din o- 
dae şi a şi plecat pe când eu dormeam. Peste zi a venit la 
Goleşti şi d-nul Dimu, adjutor al conductorului de şosele din 
Piteşti ; un tinerel cu bluză fără altă însemnătate ; poate însă 
bietul creştin să fie om prea de treabă; dar a plecat d-nul 
Dimu, a plecat d-na Tărtăşeasca, am prânzit, am băut ceaiul, 
am râs, am vorbit şi ne-am culcat. De aci pentru mine au 
început supărările : caii ce-mi veniseră dela poştie Miercuri 
seara, ca să plee a doua zi cu Saşa la Curtea de Argeş, sim- 
ţindu-mă bolnav, i-am trimis înapoi... 

Ziua de apoi a fost mai veselă deşi m'am ocupat mai tot 
amiazul cu alegerea şi aşezarea bagajelor noastre. Multe din- 
tr'ânsele le-am lăsat ca să ni-le pornească la Bucureşti, căci 
cu câte aveam eră cu neputinţă a urmă o cale așă anevo- 
ioasă. Celelalte le-am încărcat în lăzi. In vremea asta hora 
se întinsese mare înaintea porţei dela Goleşti. Am uitat. a 
spune că societatea în ziua aceea se adăogase cu Cornescu 


şi Costică Manu ce veneau cu caii de poştie dela Câmpu-- 


Lung şi cu Aricescu, poetul, ce ne prevestise că va veni şi 
soţia sa cu doi copii ai ei să petreacă ziua la Goleşti. Aceste 
din urmă persoane neînsemnate însă contribuiau cât se poate 
de puţin la podoaba zile: dintre ei tot el e mai plăcut, iar 
dânsa destul e a spune că improvizează versuri în onoarea zi- 
lei de 11 lunie 1848 spre a o judecă ca o femeie nesuferită. 
Hora a ţinut toată ziua. Damele noastre îmbrăcate ţărăneşte 
jucau pe moarte; astfel în cât abiă pe la 7!/, ne-am pus la 
masă. Cornescu, lângă care şedeam, eră mentorul stomacului 
“meu. El îmi spuneă, ca doctorul Tocmeală lui Pană Olănescu 
la Târgovişte, dacă bucatele se combină sau nu. 

Seara a fost foarte veselă: ne-am costumat Dumnezeu ştie 
cum, ca să jucăm scene din Lucreția Borgia.şi din Marion 
de Lorme; Nimeni nu ştiă un cuvânt din rolul său şi trebuiă 


sufleurul să zică fiecare vorbă în gura mare, astfel încât ac-- 


torii se încurcau; din toate astea proveneă un mare râs care 


a ţinut foarte târziu. Saşa şi cu mine ne-am dus să ne sfâr-. 
şim aşezarea bagajelor pentru a doua zi, dar ceilalţi au ră-- 


mas în salon şi Dumnezeu ştie ce nebunii mau făcut, jucând 
fel de fel de jocuri româneşti, tropăiau ca caii fără muzică 
şi apoi râdeau ca nebunii. Se astâmpără şi astă din urmă 
seară a petrecerii noastre la Goleşti, şi a doua zi, Luni 4 lulie, 
ne scularăm cu cuget de a plecă. Intr'adevăr după dejun pe 
la un ceas m'am urcat cu Costică Manu în trăsura mea pre-= 


gătită pentru drum şi am plecat cu caii de poştă ce trimi-: 


sesem să-mi aducă la Piteşti. Acolo neam dus la d. Furdu- 
escu şi luând trăsura sa am fost să vizităm mânăstirile Beş: 

teleiul şi Buliga. La Biserica Domnească n'am putut intră căci 
mam găsit nici un preot, n'am mai mers şi la Biserica Greci. 
Cu aceste colindări se făcuse 4 ceasuri; trăsura mea cu caii 
noi de poştă nea aşteptat pe uliţa dinaintea casei Tărtăşes- 
"cului, unde trebuiau să vie Doamnele dela Goleşti cu Saşa; 
le-am aşteptat pe piaţa Piteştilor bând cafea la o cafenea: 
pe la 5 au sosit. Tărtăşeasca nu eră acasă ; ne-am luat ziua 
bună dela d-lor, lăsând lui Alecu Golescn însemnare de trei 
desemnuri : Buliga, Beşteleiul şi Biserica Greci, pe care să 
ceară dela Dimu a i le face ca să complectăm colecţia de 
vederi ale mânăstirilor şi am pornit la Curtea de Argeş 
unde am sosit înserat. 

Trenk, care îmi răspunsese cu două zile înainte la Goleşti, 
ne aştepta ; el lucrase mai multe lucruri asistând în lipsa mea 
şi la examenul seminariştilor! Seara am mâncat, am şezut 
ceva de vorbă cu Boerescu pe acel mic sofa ce este în prid- 
vorul Episcopiei, drept în faţa bisericei, şi care cât e de urât 
-e şi plăcut, prin posiţia sa. Ne-am culcat în odaia cea mare 
din cele două ale episcopului; Trenk într'o odăiţă jos, unde 
Pa mâncat, cât am mai şezut la Curtea de Argeş, fel de fel 
de lighioane. 

Marţi la 5 lulie am început lucrarea la Curtea de Argeş, 
examinând portretele, mormintele şi odăjdiile. Pentru aceste 
din urmă am întâmpinat ceva greutate din partea Eclisiarhu- 
lui, un călugăr prost şi bănuitor, ce este,dar şi mai mult se pre- 
făcea că este bolnav. Am fost p'aci, p'aci să mă adresez la 
subadministraţie, dar văzând călugărul că am în mână tretro- 
grafia mănăstirei, s'a înduplecat şi a început a scoate din cinci 
cufere, ce sunt la stânga în advonul bisericei, toate odăjdiile 
şi toate odoarele. In general lucrurile ce se găsesc acolo n'au 
mare valoare de antichitate, nefiind cele mai multe de cât de 
o sută sau cel mult 150 ani. Tot ce e mai însemnat am ales; 
celelalte ştofe sau argintării nu merită o mai deaproape luare 
aminte. Seara aceia am lucrat a coordonă notele mele de 
peste zi în vreme ce Trenk desena caricaturi şi Saşa lucra 
«cusătură. Am şcris târziu şi apoi m'am culcat. 

Mercuri 6 lulie m'am îndeletnicit cu vizitarea cărţilor mă- 
năstirei, am mai luat măsurile clădirei celei vechi, am vizitat 
clopotniţa, în sfârşit toată ziua s'a petrecut în lucrări la mă- 
năstire ; Trenk de altă parte lucră şi dânsul copiind portrete, 
odoare şi luând calcuri de pe morminte, iar Saşa se odihnea 


în odaie, citea şi dormea. In vremea şederii noastre la Epis- 


copie a sosit acolo şi d-na Ecsarchina cu fiul său, dar n'am 


făcut cunoştinţă cu d-nei. Seara s'a petrecut întocmai ca şi 


cea zi mai înainte, cu deosebire numai că eu am scris până 
la patru din noapte. Prânzurile urmau cu pui gătiţi în tot felul 
şi mai ales cu stafide. 

“Joiu la 7 lulie au sosit de dimineaţă Cornescu şi Costică 
Manu; eram încă în pat; ei abia au dejunat şi împreună şi 


cu Trenk au pornit la cetatea lui Ţepeş; pe de altă parte: 


eu m'am îmbrăcat şi însoţit de Boerescu, am mers să visităm 


crucea dela valea lui Stanislav, Biserica Domnească din oraş, 


ruinele şi împrejmuirea vechiului palat şi biserica cea ruinată 
din deal dela Semnicoara. Preotul Nicolae Jidescu, a fost tot 
cu noi. El ne-a dat şi nişte cercei vechi a sfintei Filoftei pe 
care a doua zi i-a desenat Trenk. Cu aceste vizite sa pe- 
trecut ziua. De sus de pe dealul Semnicoarei priveam oraşul 
Argeşul şi într'adevăr vedeam invederat trebuinţa ce au simţit 


Domnii ţării a se strămuta din acel loc restrâns unde nu poate: 
să existe o capitală; a făşie de pământ în veci roasă de: 


Argeş, rezemată pe dealuri aprigi. Pas de întinde o capitală 
pe astfel de tărâm îngust. Când m'am întors la mănăstire, 
am fost să visităm grădiniţa lui Căpitanovici la Bolniţa, peste 
drum de Episcopie. Casa, care acum s'a preinoit e aceia în 
care s'a născut mitropolitul Cosma, care a şi zidit bisericuţa. 
Boerescu mi-a spus că unchiul meu Mănescu era titor la acea 
biserică. (Pe Cosma l'a educat şi la înavuţit Mitropolitul 
Filaret). 

O cucoană Chiriţa cu două fete ne-a primit cu cinste, cu 
dulceaţă, ne-a povestit cum s'a tot dărâmat casa când a re- 
parat-o ; ne-a dat flori, am mai adăstat până înserat de au 
venit călătorii plouaţi şi obosiţi dela Cetatea lui Ţepeş. 

Se vede că au avut pe munte o groaznică furtună, dar însă 
au pătruns înlăuntru, ceiace eu nu putusem să fac. 

Am cinat şi curând după aceea ne-am şi culcat. 

Vineri la 8 lulie au plecat dimineața pe la ceasurile 8 Cor- 
nescu şi Costică Manu spre a merge la Sibiu, de unde se 
vor întoarce prin Cozia şi Râmnic la Goleşti, unde va fi Du- 
minica viitoare d-na Elencuţa Florescu. Mai târziu pe la 12, 
am plecat şi eu cu Saşa, cu Trenk şi cu “Costache, ca să 
mergem la Brădet. De şi cea mai mare parte din bagaje o 
lăsasem la Curtea de Argeş, însă lipcanu nostru, care este 
un prost din cei mai vestiți, ne aşezase în trăsură, Dumnezcu 
ştie cum. Am avut dar, ca întotdeauna când plec undeva, 
ocazie de a mă supără, văzând toate bagajele grămădite fără 
chibzuială una peste alta. 

Cu opt cai de poştie, am apucat prin Valea laşului, 
am urcat muntele, căutând în zadar o cruce veche, ce este 
pe muche şi apoi ne-am scoborât pe muntele Cărbunele ce 
este numai o livadă cu flori, adevărat vrednic de reputaţia 
ce o au Muscelele din care el face parte şi am ajuns la Mu- 
şeteşti unde mai fusesem cu câteva zile înainte. Mergând la 
Robaia cu trăsura am apucat Vâlsanul la deal având şi o 
calăuză din Museteşti ce mi-a povestit legenda obârşiei Ar- 
geşului cu căprăreaţa în drum ; am trecut prin Galeşu şi prin 
Brătieni până am ajuns la Brădet. Drumul e foarte petros şi 
trece adesea prin apă. De-a lungul lui întâlneşti, pe mal, oa- 
meni, cari sub un mic adăpost lucrează la şiţă, apoi prin râu 
vezi trecând bile de brad ce merg unele rostogolindu-se, altele 
se opresc de bolovanii de piatră. Oameni îmbrăcaţi în ghete 
negre şi cu pălării asemeni purtând căngi lungi în mână, 
merg dupe ele prin apă şi le împing până la locul unde le 
aşează în grămezi ca să le taie în şiţă. 

La Brădet am vrut să merg, fiindcă mi sa spus că bise- 
rica e foarte veche, şi întradevăr, după cum se vede e zi- 
dită de un Mircea V. v. d. care nu-mi vine a crede că este 
Mircea al Ill-lea (deşi aşa poartă pisania cea nouă), fiindcă şi 

soţii lui îi zicea în pomelnic (care este pe o tăblie în troiţa 
din vremea lui Matei Basarab) Mara şi nu Kiajna. Acolo e 
şi o icoană a Pantocratorului veche şi bine ccnservată. Bră- 
detul e satul cel din urmă de pe Vâlsan; dintrânsul se văd 
casele de pe movila din Nucşoara, ce e în râul Doamnei. In 
Brădet îşi ţine Episcopia de Argeş vitele; acum nu mai e 
acolo nici călugăr nici egumen, ci numai un îngrijitor mirean, 
care stă acolo la vremea cositului. In casa acestuia am prân- 
zit, gătindu-ne chiar noi o mâncare cu mult mai bună de cât 
cea din Curtea de Argeş. Localitatea a contribuit la banchetul 
nostru cu un coşuleţ de brânză care se fabricează chiar acolo 
şi care e foarte gustoasă. Nam şezut mult în Brădet, căci 
nu aveam ce vedea şi eram grăbiţi să ajungem seara la Epis- 
copie. Ne-am întors dar pe aceiaş cale ; n'am avut vreme să 
ne abatem dela Brătieni la satul Corbii unde este o biserică 
săpată în stâncă şi unde se zice că s'au adunat rămăşiţele 
oştirei lui Mihai Viteazul, după predarea lui ia Turda. Am 
trecut pe cât s'a putut mai repede prin Muşeteşti, sat mare 
şi frumos dar din nenorocire plin de guşaţi şi de idioţi ce 
vin din valea Faurului (între Muşeteşti şi Vâlsăneşti) unde 
toţi locuitorii sunt astfel. Am urcat Cărbunele, apoi când lam 
scoborât înoptase, dar vremea era frumoasă; pe.la 10 cea- 
suri am sosit la Episcopie şi de grabă ne-am şi culcat. 

